Taraba, Tomáš, poslanec NR SR (2022-09-22):
Ďakujem pekne. Dámy a páni, máme tu správny návrh zákona, hneď úvodom aj ja by som požiadal celé plénum, aby ho podporilo, pretože je to apolitický zákon bez ohľadu na to, že ho, kto ho predkladá. Je, iba taká malá poznámka, že je zaujímavé, keď SaS apeluje na to, aby sa podporovali apolitické zákony naprieč spektrom. Ja som ich tu mal doposiaľ niekoľko desiatok a vtedy ste za ne nehlasovali. Môžme si prejsť jeden po druhom, že čo vám na ňom vadilo. Nevadilo vám na nich nič, lebo veľká časť z nich bola veľmi podobná aj vášmu programu, ale treba sa nad toto povzniesť. To, čo je v Európe úplne chorý nápad, sú tieto emisné povolenky. Chorý nápad je to preto, pretože celý svet produkuje bez toho, aby rešpektovali environmentálne normy. A už keď sme tu spomenuli to Slovalco, tak všetci vieme, že v Číne sa produkuje hliník so štvor- až päťnásobne vyššími emisiami CO2, ako je to v Európskej únii. A tie fabriky, ktoré v Európskej únii, a môžme úplne kľudne menovať to Slovalco, najviac investovali do čistoty produkcie, tak vlastne boli potrestané tým, že tú výrobu zavreli. Nie je pravda to, čo sa hovorí, že ja som si to overoval, že Slovalco predalo nejaký sedemročný kontrakt na elektriku a na ňom zarobili a neviem čo. To, čo predali, je posledný kvartál. A Slovalco nie je jedine, ako to bolo, jediné, ako bolo povedané, sú tu aj závody napríklad na Orave a podobne, v podstate každý, kto má vysokú spotrebu elektrickej energie, dnes je trestaný za to, že produkuje v Európskej únii. Emisné povolenky nie sú nič iné ako dodatočná daň na to, aby niekto v Európskej únii mohol produkovať. Nikde inde vo svete táto dodatočná daň nie je, to znamená, že je úplne prirodzené správanie podnikateľa, ktorý chce mať väčšiu maržu, že keď to môže vyrábať niekde bez tejto dodatočnej dane, tak ide tam. A k tejto dodatočnej dani teraz kvôli blbým rozhodnutiam politikov v Európskej únii, ktoré spôsobili nárast cien elektrickej energie, ešte došlo to, že musia platiť také ceny, ktoré mimo Európskej únie neplatia. Takže dnes udržať produkciu v Európskej únii je takmer nemožné. A výsledok je ten, že 90 % firiem napr. v Nemecku, ktoré je úplne inde kapitálovo vybavené, ako sme my, uviedlo, že sa obáva problémov so solventnosťou, a 25 % uviedlo, že plánuje opustiť výrobu z Európskej únie mimo hranice. Na Slovensku to funguje tak, že naozaj firmy, ktoré akože produkovali viac CO2, platili do tzv. Envirofondu peniaze pod zámienkou, že z tohoto Envirofondu by tie peniaze mali byť používané na zlepšenie životného prostredia a tak ďalej. Paradoxom toho je, že ten, kto viac, ten, kto viac do toho prispieval, pretože produkoval nejakú vyššiu mieru znečistenia, tak mohol aj viac z toho očakávať, že dostane naspäť, to znamená, že sa z toho stal taký zacyklovaný cyklus, že aby do budúcnosti viac neprodukoval emisií, no tak samozrejme, že by mal očakávať z Envirofondu naspäť, že tých viac peňazí dostane. Lenže to sa nedialo. A naozaj tie peniaze v Envirofonde trčia, je ich tam takmer miliarda, priemysel z nich nemá nič, nepoužívajú sa na ten cieľ, na ktorý sa používať mali, a preto ja plne podporujem navýšenie percenta toho prerozdelenia, ktoré si myslím, že by nemali byť iba na rozhodnutí jednoducho ministra, ale malo by to byť zautomatizované, že tie peniaze odtiaľ pôjdu naspäť na účel, na ktorý mali byť použité. To, čo je divné, že my dnes sa však tvárime, že keď zmeníme tento zákon, že pomôžeme v nejakej výraznej miere udržať tieto firmy na Slovensku. To sa nepodarí za predpokladu, že sa výrazným spôsobom nezastropuje tá cena energie aj pre priemysel. Veď napr. konkrétne to Slovalco, aj keby dostalo teraz už nejaké kompenzácie z Envirofondu, tak pri týchto cenách nedokáže tú výrobu nieže udržať, ale v podstate ani, ani to nedáva zmysel, lebo čo som sa v podstate pýtal, tam by bolo aj pri nejakých kompenzáciách stále tie náklady na elektrickú energiu 500, 600 mil. navyše, možno až do miliardy. Takže je to jeden z dôležitých fragmentov toho, aby sme buď ten Envirofond používali na to, na čo je. Úplne ideálne by bolo zrušiť celý tento systém emisných povoleniek na európskej úrovni. Ja si myslím, že toto by malo byť jeden z pilierov zahraničnej politiky Slovenska, pretože dnes to stratilo akýkoľvek význam, keď celý svet naokolo environmentálne ciele už nerešpektuje. Veď aký má zmysel sa tváriť na zmysel environmentálnych povoleniek či emisných povoleniek v čase, kedy Nemci spúšťajú jednu uhlovú elektráreň za druhou? Je tu dneska 35 % produkcie elektrickej energie v Nemecku produkovaných z uhlia, z toho najnečistejšieho spôsobu výroby, a my na Slovensku sa ešte tvárime, že tu budeme rešpektovať tie ciele, ktoré sme si ešte v čase nejakých ružových predstáv dali. Takže plne podporujem tento návrh zákona. Myslím si, že by mal nájsť podporu v parlamente, a tiež by som chcel aj proste naprieč politickým spektrom, to, čo pomohlo tomuto parlamentu, že možno sa tu vytvoril väčší priestor na podporu dobrých zákonov, keď sa stratila taká tá vojenská disciplína, že dobré veci sa nepodporujú len preto, že najskôr treba pozrieť, kto ich, kto ich predkladá. Takže by som chcel týmto spôsobom všetkých poprosiť o podporu. Ďakujem.